OBH 6457/1997.
Az állampolgári jogok országgyűlési biztosa általános helyettesének jelentése
Ügyintéző: dr. Szabó Zoltán

A vizsgálat megindítása

A panaszos azért fordult az állampolgári jogok országgyűlési biztosához, mert 1992. decemberében a Biatorbágyi Polgármesteri Hivatalnál előterjesztett honosítási kérelmüket elutasították.
A vizsgálatot az állampolgári jogok országgyűlési biztosáról szóló 1993. évi LIX. tv. 16. § ( 1) bek. alapján megindítottam.

Az érintett alkotmányos jog

Az 1949. évi XX. tv. a Magyar Köztársaság Alkotmánya 2. § (1) bek. "A Magyar Köztársaság független, demokratikus jogállam"

58. § (1) bek. "Mindenkit, aki törvényesen tartózkodik Magyarország területén - törvényben meghatározott esetek kivételével - megilleti a szabad mozgás és a tartózkodási hely szabad megválasztásának joga, beleértve a lakóhely vagy az ország elhagyásához való jogot is."

A megállapított tényállás

Panaszos és családja 1991. október 25. óta élnek Magyarországon. Elhelyezésükről, megélhetésükről maguk gondoskodnak, tábori körülmények között nem éltek, ezért menekült státusért nem folyamodtak az illetékes hatóságokhoz. '
Honosítási kérelmüket a lakóhelyük szerinti önkormányzatnál terjesztették elő, akik azt továbbították a BM Állampolgársági Főosztályra.

A panaszos azt sérelmezi, hogy kérelmüket 1997. március 17-én elutasították, amihez az önkormányzattól kapott helytelen tájékoztatás vezetett.

A vizsgálat megállapításai

Az ügyben eljáró hatóságoktól beszerzett adatok alapján megállapítottam, hogy kérelmük elbírálása során a BM Állampolgársági Főosztály 1994. október 14-én, majd 1996. március 26-án írásban tájékoztatta a kérelmezőket, hogy állampolgársági ügyük intézésének előfeltétele, bevándorlásuk engedélyeztetése.

Az ügyintézés során három esetben ellenőrizték, hogy ilyen irányú kérelemmel megkeresték-e az ügyben hatáskörrel és illetékességgel rendelkező Pest megyei Rendőr-főkapitányságot. A vizsgálat ideje alatt megkerestem a fenti rendőrhatóság Igazgatásrendészeti Osztályát, ahonnan arról tájékoztattak, miszerint bevándorlási kérelmet eddig nem terjesztettek elő.

A BM Állampolgársági Főosztály figyelmeztető, felszólító levelei ellenére nem teremtették meg honosításuk jogszabályban előírt feltételeit, a főosztály munkatársaival nem vették fel a kapcsolatot, együttműködésük ezért elmaradt. Az ügyintézés hatóság hibáján kívüli elhúzódása indokolttá és szükségessé tette az ügyben való döntést, ami a jogszabályban előírt feltételek biztosításának hiányában csak az elutasítás lehetett.

Megállapítottam, hogy a BM Állampolgársági Főosztály eljárása törvényes és megalapozott volt, alkotmányos visszásság nem keletkezett.
Erről az 1993. évi LIX. tv. 19. § (1) bek. alapján a panaszost a jelentés egy példányának megküldésével értesítem.
Az ügy jogszabályi háttere

A magyar állampolgárságról szóló 1993. évi LV. tv., valamint a végrehajtására kiadott 125/1993. (IX. 22.) Korm. rendelet.

Budapest, 1997. október 14.

Dr. Polt Péter